als_Latn dik_Latn sag_Latn
Intervista e plotë/ Sela: Ja kushtet e mia për kongres të përbashkët me Thaçin!
“Procesin e reformave brenda PDSH-së, nuk e kemi nis që ta fitojmë Menduh Thaçin, por për të bërë fituese PDSH-në, prandaj ne nuk jemi për variantin e përjashtimit të njerëzve, por për variantin e krijimit te mundësisë për garë. Me këtë dua te them se një komision i përbashkët ndërmjet përkrahësve te reformave dhe ndryshimeve dhe te dëgjueshmëve te z.Thaçi, për organizimin e përbashkët te kongresit, do te ishte një mundësi e mirë që PDSH të dalë si subjekt më i bashkuar dhe opsion real fitues”, thekson Sela në këtë intervistë
Kryetari i komunës së Strugës, Zijadin Sela, i cili për momentin është i njohur si udhëheqës i iniciativës për reforma në PDSH me moton “PDSH-ja që fiton”, në një intervistë ekskluzive për “Lajm” thotë se Maqedonia duhet të bëhet shtet me Parlament dydhomësh, ose në të kundërtën duhet rrënuar karakteri i saj unitar.
“Minimumi i një karakteri unitar shteti, për të cilin unë mendoj se duhet rrënuar, është Parlamenti dydhomësh. Madje kjo nuk do të mjaftonte, sepse në këto situata, vetëm Parlament dydhomësh, nuk do te vendoste mekanizmin e kontrollit te pushtetit dhe vendimmarrjes”, ka thënë Sela.
Në këtë intervistë, Sela i përgjigjet edhe akuzave të kryetarit të PDSH-së Menduh Thaçi, se është i zhytur në korrupsion, krim dhe nepotizëm. Sela poashtu flet për kongresin që është duke përgatitur “iniciativa për reforma”, kurse numëron edhe kushtet me të cilat do të ishte i gatshëm të marrë pjesë në një kongres partiak bashkë me përkrahësit e kryetarit aktual të PDSH-së, Menduh Thaçi. Ai garanton se iniciativa “PDSH-ja që fiton” të marrë pjesë në zgjedhjet e ardhshme parlamentare me kandidatë të vetë, pa marrë parasysh se si rrjedh iniciativa për reforma në PDSH.
Lajm: Z. Sela, intervistën po e fillojmë me një pyetje lidhur me iniciativën tuaj për reforma. Pse vlerësuat se në këtë moment është më me rëndësi të merreni me situatën brenda PDSH-së, dhe jo me pushtetin?
Sela: Fillimisht dua ta bëj të qartë se iniciativa nuk buron vetëm nga Ziadini, po është në mendjen e çdonjërit që e donë ndryshimin e kësaj situate të pa situatë, e kësaj rruge të pa rrugë. Është iniciative që buron nga të gjithë shqiptarë (pa marrë parasysh bindjet politike) që duan të eliminojnë konstruksionet e gjithë formave që u bëhen atyre dhe pasardhësve, nga ana e përfaqësuesve legal të tyre, kurse sa janë legjitim, është çështje tjetër. Jemi me një situatë ku ka një disproporcion në mes ofertës dhe realizimit të ofertës, pasi bëhen pjesë e pushtetit. Nuk ka dilemë se për gjërat kryesore duhet fajësohet ai që merr votat, për rezultat ai i cili përfaqëson, BDI dhe z.Ali Ahmeti, pushteti. Por, kur sheh se z.Menduh Thaçi nuk bën përpjekjen minimale që t’i marr të drejtën për t’u thirrur në legjitimitet të shqiptareve BDI-së dhe Ali Ahmetit, por përkundrazi jeton në një simbiozë me këto të fundit, pa përjashtuar dhe simbiozën me VMRO-DPMNE, patjetër se në këtë situatë duhet të merresh, fillimisht me shpinë, e pastaj me komshinë. Pastaj nuk po ndodh asgjë jashtë standardeve dhe normave të demokracive mirë të konsoliduara perëndimore, por përkundrazi gjithçka është në përputhje me këto parime. Kam kërkuar dorëheqjen e z.Thaçi pas një debakli të rendë dhe humbje të thellë, që zotëria në fjale pësoi në zgjedhje. Nëse do të kishte integritet moral, dorëheqjen do të duhej ta jepte vet, ashtu siç pat deklaruar në fushatë, “bashkë me ezanin e sabahut nga ballkoni” dhe pa pasur nevojë që dikush t’ia kërkoj të njëjtën. Prandaj, nuk bëhet fjalë për një situatë kur duhet marrë me pushtetin, sepse dorëheqja e tij u kërkua një ditë pasi ky pushtet fitoi në mënyrë absolute në zgjedhje dhe sot që po flasim, akoma nuk ka bërë 100 ditshin e qeverisjes. Natyrisht, që kjo mazhorancë e vjetër, të re, nuk meriton as një te qindtën e sekondës që mos merresh me të, por këtë komoditet ua ka krijuar dhe ua krijon atyre z.Menduh Thaçi duke refuzuar që të japë dorëheqje, dhe në këtë formë pamundëson konsolidimin e opozitës, për pasojë edhe për t’u marrë me pushtetin.
Unë kam 300 mijë denarë, Thaçi 300 mijë euro
Lajm: Si i komentoni akuzat për korrupsion, nepotizëm, reket...?
Sela: Janë në vazhdën e akuzave që i dëgjuam para, gjatë dhe pas fushatës prandaj si të tilla aspak nuk me bëjnë përshtypje. Akuzat për tradhti nuk ia besoi kush, sepse kontributi i im dhe familjes sime për kauzën kombëtare, nuk ka munguar kurrë, gjeneratë pas gjenerate, dhe kjo është e dokumentuar, nga linja e babait dhe e nënës. Nga të dy linjat e gjakut mbi 200 vite që jetojmë, këtu në të njëjtin lokalitet, në të njëjtat lagje, me shqiptarë të rrethuar në harmoni me ta si vëllai me vëllanë. Sa vlej dhe kush jam njerëzit që më rrethojnë, e kanë shprehur me përkrahje kur e kam kërkuar përkrahjen e tyre, ndërsa tani po e ritheksoj se kush jam, jo sepse më mungon modestia, por, sepse, mendoj se është korrekte që përpara se te flasim për të tjerët, të flasim për veten. Dhe është më se e natyrshme që këto akuza të mos jenë të besueshme, sidomos kur dalin nga goja që kundërmon erë gjellë të prishur “alla Sushiko”. Dhe, pikërisht për këtë z.Thaçi po ndryshon strategji! Ziadini duhet të duket si ai vet, në mënyre që reforma të mos ketë kuptim, sepse qytetari shqiptar do të mendonte me të drejtë, pse duhet ndërrua një Menduh, me një Menduh tjetër. Në këtë variant edhe unë do të isha kundër Ziadinit. Imagjinoni, Ziadini qenka (tani pasi i kërkon përgjegjësi) politikan që vepron me banda njësoj si banditi, qenka i korruptuar sepse fatkeqësisht ky është modeli i besueshëm i politikanit shqiptar sot, dhe besueshmëri më të madhe këtij modeli i jep shembulli tipik i këtij modeli, e qe është pikërisht ky i korruptuari dhe i zënuri peng deri në fyt, e që akuzon pa turp. Ziadini paska punësuar njerëz të BDI-së dhe familjarë të tij?! Ziadini me krenari pranon se nuk ka larguar asnjë kuadër shqiptar nga vendi i punës, sepse ky ka qenë dhe është përcaktimi i njerëzve që përfaqëson nëpërmjet lëvizjes për reforma në PDSH. Ne nuk kemi motiv përçarjen dhe përkeqësimin e jetës, edhe ashtu të keqe të shqiptarëve në Maqedoni, por kemi moto, gjetjen e rrugëve të përbashkëta të komunikimit, pa marrë parasysh përcaktimeve të deri djeshme politike, për të arrit qëllime të përbashkëta. Ndërsa është edhe një e vërtetë e madhe se Ziadini ka punësuar ekipin e ngushtë te shtabit qe i solli fitore PDSH-se në Strugë të gjithë këto kuadro të cilët në periudha të ndryshme kohore që nga fillimet e veta të PDSH-se kanë qenë kryetarë nëndegësh, degësh, forumesh rinore lokale e qendrore, zëdhënës të PDSH-se në qendër në Tetovë dhe asnjë nuk është emër i panjohur për z.Thaçi.
Ne të dy, si z. Thaçi edhe unë, kemi nga 300.000 në xhiro llogari, por ka vetëm një ndryshim - paratë e mia janë në denarë që përafërsisht janë 5000 euro, ndërsa paratë e z.Thaçi janë në euro plotë 300.000 euro në bankë. Babanë e kam pasur arsimtar, por si bir ballisti dhe bir i një ndër nismëtarëve të NDSH-së, nuk kishte vend ish sistemi për të, prandaj mori rrugën e kurbetit në Gjermani. Atje punoi plotë 20 vite, i kam dy vëllezër të cilët ka mbi 16 vite qe punojnë dhe jetojnë ne SHBA, dhe nuk kane blerë aksione në ndonjë ndërmarrje edhe pse punojnë me dy ndërrime. Nuk kam as miq, e shoferë personalë, që gjoja me paratë që kane fituar në Zvicër kanë blerë aksione këtu në Maqedoni. Kemi tre shtëpi bashkë me dy vëllezërit e tjerë që jetojnë jashtë, në fakt unë jam vetëm në mesin e pesë shtëpive, katër nga të cilat bosh dhe dy prej te cilave ju përkasin djemve të xhaxhait që po ashtu janë jashtë, njeri në Kanada e tjetri ne Austri. Nuk ka ndryshuar gjë në jetën e tyre nga fakti që vëllain e kushëririn, e paskan kryetar komune. Z.Menduh Thaçi mundohet të më paraqes si veten e tij, por ja që s’jam dhe jam mirë kështu siç jam. Është e habitshme se gjatë gjithë fushatës, edhe pas saj, nuk merrej dhe nuk merret me korrupsionin real, me vuajtjet e popullit të cilit ne i përkasim por, vazhdimisht merret me anatemimin e Ziadin Selës. Nëse anatemimi i Ziadin Selës do t’i sillte të mira shqiptarëve, do ta përmirësonte gjendjen ekonomike të shqiptarëve, do të përmirësonte statusin juridiko-kushtetues të tyre, atëherë unë me kënaqësi do ta pranoja këtë anatemim. Nëse mendimi i përgjithshëm është se largimi i Ziadin Selës, do të rregulloj shumë çështje që tangojnë shoqërinë shqiptare këtu në Maqedoni, unë do të largohesha me kënaqësi, që sot nga skena politike. Nuk jam kyçur në politikë për karrierë politike, por për të dhënë kontributin tim. Ka një absurd në atë që thotë lideri aktual i PDSH-së: Ziadini me heshtja paska dëmtuar në zgjedhjet e fundit minimumi 4 deputetë dhe maksimumi 6 deputetë! Kur qenka kështu, atëherë pse i shpalle luftë Ziadinit? Pse e përjashtove Ziadinin dhe Lavdërimin, nga partia, edhe pse nuk e ke këtë të drejtë? Doje të humbësh zgjedhjet? Apo deshe të eliminosh atë që pas zgjedhjeve ishte rreziku kryesor për të eliminuar nga kreu i PDSH-se? Nëqoftëse është kështu, siç thotë, atëherë le të mos e bëjë të vështirë dhe mision të pamundur, daljen në dritë të platformës së PDSH-së dhe le të jap dorëheqje, sepse nëqoftëse unë me heshtje vlejtkam 6 deputetë, atëherë me fushate vlej 20 apo jo? Natyrisht, s’është kaq e lehtë, por, kjo shpjegon se z. Thaçi në këtë moment nuk i intereson asgjë tjetër përveç anatemimit të figurës sime në sytë e anëtarit të thjeshtë të PDSH-së me qëllim mbijetesës së tij politike dhe mbijetesës së aksioneve të vëllezërve të tij dhe të aksioneve të pensionuarit aksionar të Zvicrës. Nuk jam i pari kuptohet që bëhem pre e pabesisë së tij, bëj gjithçka që ëe jem i fundit në të kundërtën të njëjtën rrugë do e ketë edhe Orhani një dite, edhe Bekimi edhe Gazmendi e Meralja, e kështu me radhë.
Lajm: Keni paralajmëruar kongres paralel?
Sela: Zakonisht kongreset organizohen në dy forma. Kongreset e rregullta të një subjekti politik i cili si pasojë e aktivitetit të tij politik ka korrur sukses dhe thirret kongresi, sepse liderit i ka kaluar mandati për t’u rimandatuar ose për t’u zgjedh lider i ri dhe kongrese të jashtëzakonshme kur një parti humb zgjedhjet. Në rastin e dytë, lideri jep dorëheqje dhe me automatizëm mblidhet kongresi. Tani shtrohet pyetja: Sa here duhet t’i humbë zgjedhjet z.Menduh Thaçi, që të jap dorëheqje, meqë u dashka ta presim? I ka humbur 5 herë radhazi zgjedhjet që kur është zgjedhur kryetar partie në vitin 2007. A ka shpresë dikush në këtë rrethin e ngushtë të z. Thaçi që beson se me të njëjtin në krye PDSH-ja do ta fitoj? Unë jam i bindur se s’ka ta tilla, bile edhe veta z.Thaçi, e din këtë. Atëherë për çka shërben një subjekt politik nëqoftëse jo për të fituar zgjedhjet dhe përfaqësimin me dinjitet e masës së gjerë popullit. Nëqoftëse flasim me gjuhën e shifrave, mundi, vuajtja, djersa e gjithë aktivit politik të PDSH-së është e barabartë, 7000 euro rroga mujore për shtate deputetet e saj dhe gjithë pjesa tjetër është lojë fjalësh nga vet fakti që vet lideri i saj nuk punon për fitore të këtij opsioni në mënyrë që fjalët të zëvendësohen me vepra. Pikërisht një kongresi mirë i organizuar, gjithëpërfshirës, i hapur për secilin shqiptarë i cili do që pakënaqësinë e tij ta artikuloj në formën e veprimit konkret politik, një kongres i cili në themel ka transparencën dhe zgjedhjen me votë të fshehtë kthen shpresën për fitore, respektivisht fitoren në PDSH. Për çka shërben rizgjedhja e personit që ka humbur pesë herë radhazi zgjedhjet përsëri kryetar partie? Qe t’i humb zgjedhjet për herë të gjashtë, apo mos ndoshta një ditë kundërshtarët tanë një ditë do të lodhen duke na fituar dhe do të thonë mjaft me le të fitojnë njëherë? Kjo nuk ka për të ndodh, ashtu siç nuk ka për të ndodhur fitorja, nëse nuk bëhet kongres i mirëfilltë dhe jo gjoja kongres i cili nuk sjell asnjë risi. Nga çka shohim për herë të parë bëhet një kongres shkel e shko në PDSH. Nuk bëhet anëtarësim dhe evidentim i anëtarëve të PDSH-së, nuk bëhen kuvende të nëndegëve, por direkt bëhen kuvende të Degëve. Ky lloj i ri kongresi i përshtatur rrethanave te rastit nuk do të pranohet nga ana jonë. Prandaj, nuk ka kongres paralel, por do të ketë vetëm një kongres, gjithëpërfshirës i cili krijon mundësinë për secilin shqiptarë nga Maqedonia, i cili ka moshën mbi 18 vjet, të zgjedh dhe të zgjidhet. Kjo tjetra e Menduh Thaçit, është gjoja kongres i cili në mënyrë të pashmangshme PDSH-në e çon në humbjen e radhës. Në momentin që Lëvizja për reforme do ta shpallë kongresin dhe do të formoj komisionet për organizim të kuvendeve dhe të kongresit, do të këtë thirrje publike për të gjithë që të bëhen pjesë e ndryshimeve. Komisionet do të përbëhen nga anëtare nga të gjithë rrymat brenda PDSH, në mënyrë që procesi të krijoj mundësi për të gjithë..., do të ftohet edhe vetë Menduh Thaçi të bëhet pjesë e këtij procesi dhe e garës, ndërsa unë do ta sfidoj atë për kreun e partisë.
Lajm: Çfarë ndryshimesh parashihni në funksionim të subjektit?
Sela: I takon kongresit të merret me këto çështje. Unë, personalisht, jam duke menduar në drejtim të garantimit me status partie, të një autonomie më të madhe në vendimmarrje të degëve, si dhe rregullimi me statut që në rast humbjeje, kryetari i partisë me automatizëm të jetë i dorëhequr dhe në afat brenda një muaji, të mblidhet kongresi për t’u zgjedhur kryetari i ri. E shumë çështje tjera, duke nis edhe legalizimi brenda PDSH-së e rrymave të ndryshme politike brendapartiake, që mund të krijohen gjatë rrugëtimit politik të këtij subjekti. Natyrisht, synoj që shumë shpejt PDSH-në ta bëjmë edhe anëtare e Partive Popullore Evropiane, gjë qe është një mekanizëm shumë i rëndësishëm për të krijuar aleanca të nevojshme në Europë, aq shumë të rëndësishme për rrethanat politike ku jetojmë.
Iniciativat për të na afruar me Thaçin
Lajm: A ka iniciativa për afrim të sërishëm të Ziadin Selës dhe Menduh Thaçit, dhe a mund të ndodhë që Ziadin Sela të marrë pjesë në Kongresin që e organizon, të shprehemi kushtimisht, PDSH e Menduh Thaçit?
Sela: Fakti që ai vrapoi të bëjë një komision për organizimin e Kongresit, shpalli struktura dhe vrapon për kuvende degësh, me njerëz qe ai u beson, dhe jo delegatë dhe kuvendarë që janë zgjedhur nga kuvendet e nëndegëve, sepse te tilla kuvende nuk kemi parë, tregon se ai mundohet ta manipulojë këtë proces. Dhe, procesi i manipuluar zgjedhor, nuk sjell asnjë risi. Procesin e reformave brenda PDSH-së, nuk e kemi nis që ta fitojmë Menduh Thaçin, por për të bërë fituese PDSH-në, prandaj ne nuk jemi për variantin e përjashtimit të njerëzve, por për variantin e krijimit te mundësisë për garë. Me këtë dua te them se një komision i përbashkët ndërmjet përkrahësve te reformave dhe ndryshimeve dhe te dëgjueshmëve te z.Thaçi, për organizimin e përbashkët te kongresit, do te ishte një mundësi e mirë që PDSH të dalë si subjekt më i bashkuar dhe opsion real fitues. Por, kjo, fillimisht, kërkon edhe dorëheqjen e z.Thaçi, përpara kongresit. Në këtë variant po do mundej te garohej ne një kongres të përbashkët të PDSH-së. Ndërsa ajo kushtimisht e thënë PDSH e Menduh Thaçit, është proces i montuar qe pashmangshëm ka zgjedhjen ne krye te PDSH përsëri Menduh Thaçin, ne kundërshtim te plote me statutin ne fuqi të partisë dhe pashmangshëm ka humbjen e radhës se PDSH-se ne zgjedhje. Ne një proces te manipuluar zgjedhor qoftë ky brenda partiak qoftë ndërpartiak, nuk merret pjese.
Lajm: Po iniciativa të jashtme ka pasur që të afroheni?
Sela: Iniciativa të tilla ka pas përpara zgjedhjeve. Vetë Menduh Thaçi ka dërguar një mikun tonë të përbashkët, për t’u takuar. Pranonte gabimin qe kishte bërë ne raport me mua dhe Degën e Strugës, por ja qe paskësh qene vone dhe nuk guxon te kthej vendimet qe paska marre se do t’i krijohen pakënaqësi ne gjithë zonat zgjedhore. Me fjale tjera, ai pranonte gabimin, por ne sy te opinionit publik, unë duhej te përulem para tij. Ky miku im ishte shumë i paqarte dhe mezi e thoshte këtë te dytën, dhe unë e ndërpreva, dhe i thashë, ai kërkon të bëhem Imer Ali, dmth “Geisha”. Përgjigja ime ishte kjo: Menduh Thaçi te tërheq listën, kuvendi i degës do të vendos listën e deputeteve, dhe i njëjti kuvend, garanton fitore ne zonën 5 zgjedhore. Ndërsa pasi te tërheq listën Menduh Thaçi, do të ulet me njerëzit e mi, ndërsa me mua do të shihet vetëm ne kongres, kuptohet, si kundërkandidat. Pas zgjedhjeve me janë afruar njerëz gjoja me iniciativa te tyre, ata vet qe te na afrojnë, kjo ngjanë sjellje “alla Menduh Thaç”, por, përgjigja ime ka qenë e njëjtë çdoherë: Le të jap dorëheqje, e pastaj shihemi ne kongres. Akoma vazhdon te jete e tillë, nëse ka ngelur edhe dikush tjetër me iniciativa gjoja private qe do të na bashkojë me z.Thaçi. Pasi t’i fitojë ne zgjedhjet e radhës nacionale, atëherë unë vet personalisht do e ftoj edhe z.Thaçi edhe z.Ahmeti, për të bërë një strategji të përbashkët politike.
Lajm: Z. Thaçi tha se ju bashkëpunoni me VMRO-DPMNE-në, në nivel lokal?
Sela: Me qindra herë e kemi dëgjuar z.Thaçi në paraqitje publike te deklarohet se pushteti lokal është vetëm pushtet teknik dhe se PDSH-ja, synon te fitoj zgjedhjet parlamentare, që është pushteti i realtë politik apo jo? E tani pikërisht këtij koalicioni teknik kur i duhet vet atij për përdorim ditor i jep karakter politik e kombëtar. Akuzat e tilla aspak nuk e fshehin dhe nuk e lajnë nga turpi qe z.Menduh Thaçi ia veshi PDSH-së, si me votën ‘pro’ Ivanovit, njëjtë si dje Ali Ahmeti, votimin e Trajko Veljanoskit nga ana e deputeteve të PDSH-së (natyrisht nen urdhër te Menduh Thaçit), vota ‘pro’ qeverisë VMRO-DPMNE–BDI e deputetit Orhan Ibrahimi dhe Imer Aliu , takimet larg syve te opinionit ne “Sushiko” etj.
Dhe qe ta kuptoj me mire, ai dhe te tjerët qe nuk e kane te qartë. Në Strugë unë e qeverisë VMRO-DPMNE-në dhe jo ata mua, e kundërta e asaj që ndodh në nivel shteti, ku VMRO-ja qeveris Menduhin dhe Aliun, bashkë. Struga ka dy ndërmarrje publike, qe të dyja kanë drejtorë shqiptarë. Kryesuesi i këshillit është Abdulla Qazimi, edhe pse thonin se kurrë nuk do e votojmë. Dhe nëse nuk sillen siç duhet dalin shpejt jashtë koalicionit. Me vjen keq për z.Thaçi se nuk e ka shijuar ndonjëherë fitoren, por po i them se qenka ndjesi e mire shume, kur i fiton VMRO dhe LSDM, bashkë, si dhe kur ju thua rrini urtë tani se kjo është toka jonë.
Do të marrim pjesë me kandidatë në zgjedhjet e ardhme parlamentare
Lajm: Nëse dështon iniciativa juaj për reforma brenda PDSH-së, si do të veproni në të ardhmen? Do të formoni subjekt të ri politik?
Sela: Nëse Menduh Thaçi reziston dhe nuk jep dorëheqje, natyrisht që kjo lëvizje do të matet nëse jo në Kongres, atëherë në zgjedhje. Do të ishte mirë që Menduh Thaçi të japë dorëheqje dhe të mos merremi me njëri-tjetrin, sepse ne kemi për t’u marrë me diçka shumë më të madhe. Ne duhet të merremi fillimisht me Ali Ahmetin, t’ia marrim legjitimitetin, pastaj t’i themi eja me ne, sepse bashkë duhet t’i bëjmë ballë, një gjëje tjetër më të madhe, spektrit politik maqedonas, pa marrë parasysh kush është VMRO-ja apo dikush tjetër. Nëse z.Thaçi mendon se ai do te beje struktura shkel e shko, dhe ne do të bëjmë sehir te shohim se si PDSH pëson humbjen e radhës , gabohet rëndë. ëse është i shurdhër, tani do te vetëdijesohet kur te jene zgjedhjet. Kjo lëvizje do të ketë listat e veta për deputetë.
Lajm: Pretendoni se jeni PDSH-ja që fiton. Çka ofroni diçka të re për shqiptarët, që optimizmi juaj se jeni opsioni që fiton, të jetë i bazuar?
Sela: “PDSH-ja që fiton”, është një simbolikë, sepse në esencë është shqiptaret që fitojnë. Ofrojmë atë që e trashëguam si rrugë nga lideri tani i ndjerë i PDSH-së, Arbën Xhaferi. Ofrojmë transparencën, respektin, ofrojmë korrektësinë ndërmjet pjesëtarëve të një grupi të organizuar që quhet subjekt politik. Ofrojmë fitoren në zgjedhje, dhe garantojmë krizë politike deri ne ndryshime kushtetuese.
Do të trasojmë një model ndryshe të politikës, e jo këtë lloj politike që kemi pas këto 20 vite, kur pas çdo procesi zgjedhor, spektri politik shqiptar del më i përçarë se më parë. Do te dalim më të bashkuar se kurrë. Është më se e nevojshme ndryshimi dhe një koordinim i përbashkët i gjithë subjekteve politike, se ndryshe jemi duke u bë gazi i botës. Abdilaqim Ademit ndryshimi të emrave të shkollave të Çairit, ku mbi 90 për qind janë nxënës shqiptarë, i duket se prish marrëdhëniet ndëretnike, ndërsa Car Dushani, e ky far Qoseto Kasapi, aspak nuk i prishkan këto marrëdhënie. Ky QIMOJA, rrezik për hir kohezionit te brendshëm etnik, në shtëpi të vetë e quan veten Tërpe.
Prandaj ne të gjithë që jemi në këtë lëvizje, synojmë t’i fitojmë zgjedhjet, e jo Menduh Thaçin, dhe atëherë si fitues do ta thërras publikisht edhe Menduh Thaçin edhe Ali Ahmetin, që të ulemi në tryezë dhe të ndërtojmë strategjinë e përbashkët politike dhe nuk do të hyjmë në qeveri pa u bë ndryshimet e nevojshme kushtetuese. Një ndër ndryshimet që do të kërkojmë është parlamenti dydhomësh, gjuha shqipe zyrtare, decentralizimi i mirëfilltë i pushtetit, edhe në aspektin fiskal e jo siç është shtrembëruar tani në të gjitha sferat. Në qoftë se kjo nuk bëhet, do të ftohen të gjithë deputetët që të bëjmë një Parlament tonin dhe ky do të ishte institucioni i parë i federatës.,. Për këtë arsye na nevojitet koordinimi që e përmenda i të gjithë subjekteve që kanë fituar legjitimitet në një proces të pranuar zgjedhor.
Lajm: Biseduam për ndryshimet që dëshironi t’i bëni brenda PDSH-së. Na tregoni se çfarë ndryshimesh do të kërkonit në rast se fitoni legjitimitetin e shqiptarëve në zgjedhje?
Sela: Ligji për gjuhët është një segment tjetër mjaft i rëndësishëm, sepse nuk mund të pretendosh se ekziston karakter unitar shteti, kurse në anën tjetër ke ligje që krijojnë dy ose me tepër kategori qytetarësh, si për shembull, shqiptarë të Strugës që kanë të drejtë të flasin shqip dhe shqiptarë të Ohrit që nuk kanë të drejtë të flasin shqip edhe pse jetojnë në distancë më pak se 15 kilometra. Argumentet do të jenë në anën tonë, por këto argumente është e nevojshme që t’i thotë një strukturë që ka legjitimitet dhe për këtë arsye PDSH duhet të ndërpresë praktikën që vetëm të flasë për marrëveshjen e re politike, por edhe të punojë me mish e më shpirt dhe me energjinë e fundit, që ta legalizojë këtë marrëveshje dhe ta implementojë. Minimumi i një karakteri unitar shteti, për të cilin unë mendoj se duhet rrënuar, është Parlamenti dydhomësh. Madje kjo nuk do të mjaftonte, sepse në këto situata, vetëm Parlament dydhomësh, nuk do te vendoste mekanizmin e kontrollit te pushtetit dhe vendimmarrjes. Natyrisht një kujdes shumë i madh do të bëhet në drejtim të kuadrove të cilët do të zgjedhim, sepse duhet pranuar një e vërtetë e madhe: themi se buxheti nuk ndahet në formë të drejtë në proporcion me tatimet që paguajnë shqiptarët, por ama ka edhe një të vërtetë tjetër, deputetët shqiptarë e votojnë dhe i kanë votuar çdoherë këto buxhete. Konstatojmë se nuk kemi Zona të Lira Ekonomike dhe se kemi papunësi, mirëpo nuk duhet të harrojmë se politika e zonave të lira ekonomike ka si fillim vitin 2008. Që nga 2008 deri tani ministrat e ekonomisë kanë qenë shqiptarë, ndërsa zonat e lira ekonomike janë hapur ne Maqedoninë Lindore dhe për rezultat janë hapur mbi 30 000 vende të reja pune.
Lajm: Z. Sela, t’i kthemi edhe temave lokale, sepse ju jeni kryetar i komunës së Strugës. Na tregoni sa është vështirë të udhëhiqet një komunë, kur keni probleme edhe me pushtetin edhe me opozitën?
Sela: Është mjaft e vështirë duke pas parasysh këtë që në çdo moment përballesh me probleme, ngecje dhe veprime tendencioze të pushtetit qendror ndaj atij lokal. Kjo nuk na bënë të dorëzohemi por na motivon akoma me tepër qe diçka të bëjmë dhe shkëndijën e shpresës ta mbajmë gjalle. Që gjithë kësaj forme veprimi qe e imponon pushteti qendror, i shtohet kësaj edhe një element tjetër- i jo financimit të projekteve kapitale nëpërmjet pushtetit qendror i shtohet edhe elementi i vjedhjes së qytetarëve të Strugës. Komuna e Strugës përballet me një vjedhje, jemi me një buxhet të bllokuar. Janë marrë 4, 5 milion euro me të cilët janë ndërruar gypat e ujit të Ohrit dhe absurdi është qe këtë kredi e paguan komuna e Strugës. Na janë marrë rreth 1, 2 milion euro, vetëm prej kur jam unë kryetar i Strugës rreth 800 000 euro. Ne formën se si u devijua segmenti e decentralizimit te pushtetit lokal te parapare ne Marrëveshjen e Ohrit ka humbur fare kuptimin ekzistenca e këtij lloj pushteti. Për çka të shërben kur ne çdo segment fjalën kryesore dhe te fundit çdoherë e kanë ministritë. Ka vetëm një rëndësi. Pushteti lokal markon territor dhe këtë rëndësi e ka të pakrahasueshme.
- Disa këshilla se si duhet vepruar nëse përjetoni infarkt!
- Burri therr bashkëshorten në Bogovinjë të Tetovës
- Sot "shpërthen bomba” e 13-të e Zoran Zaevit
- Kosovari ia pa hajrin El Clasicos, ja sa para vendosi për fitoren e Barcelonës (FOTO)
- Zoran Zaev: Do të plasin të gjitha bombat shqiptare! (VIDEO)
- Mitrevski: Tani është e qartë që Mijallkov nuk është ndërruar rastësisht në vitin 2000!
- Lëvizja BESA: Kjo është platforma e të ardhmes 'RIDEFINIMI' (VIDEO)
- Komandant Shqiponja: Do të sakrifikohem për të mbrojtur vullnetin e kumanovarëve
- "Canovski më luti t’i kryej punë, dëshiron ta presë i qetë Ramazanin"
- 'Fiks Fare' tallet me nënkryetarin 24-karatësh të BDI-së! (VIDEO)
- 'O sa mirë' tallet me Ali Ahmetin! (VIDEO)
- Ziadin Sela kryetar i PDSH-së
- Shikojeni drejtpërsëdrejti në Almakos pres-konferencën e Zoran Zaev (VIDEO)
- Filloi të plas bomba e 12 nga Zaevi - LIVE
- DRAMË E VËRTETË NË SHKUP: I prishet makina, më pas mezi i shpëton plumbave
- Sheqerinska ia bën 8 me 2 Musa Xhaferit: BDI e ka më lehtë të aktron as peshk, as grua! (VIDEO)
- Spitali Medicine ia shpëton jetën publicistit Kim Mehmeti
- Radmila Sheqerinska: Përgjimet janë autentike. Flet edhe për rastin 'Monstra'(VIDEO)
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn